Na temelju članka 118. Zakona o odgoju i obrazovanju u osnovnoj i srednjoj školi (Narodne novine broj [87/08](http://www.zakon.hr/cms.htm?id=66), [86/09](http://www.zakon.hr/cms.htm?id=67), [92/10](http://www.zakon.hr/cms.htm?id=68), [105/10](http://www.zakon.hr/cms.htm?id=69), [90/11](http://www.zakon.hr/cms.htm?id=70), 0[5/12](http://www.zakon.hr/cms.htm?id=71), [16/12](http://www.zakon.hr/cms.htm?id=72), [86/12](http://www.zakon.hr/cms.htm?id=73), [126/12](http://www.zakon.hr/cms.htm?id=182), [94/13](http://www.zakon.hr/cms.htm?id=480), [152/14](http://www.zakon.hr/cms.htm?id=1671), [07/17](http://www.zakon.hr/cms.htm?id=17751), 68/18, 98/19, 64/20) u daljnjem tekstu: Zakon o odgoju i obrazovanju u osnovnoj i srednjoj školi) te članka 60. Statuta Osnovne škole Brda, a u skladu s Uredbom (EU) 2016/679 Europskog parlamenta i vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Službeni list Europske unije L 119, 4.5.2016., str. 1., u daljnjem tekstu: (Opća uredba o zaštiti podataka) i Zakonom o provedbi Opće uredbe o zaštiti podataka (Narodne novine broj 42/18, u daljnjem tekstu: Zakon o provedbi Opće uredbe o zaštiti podataka), Školski odbor, na prijedlog ravnateljice Katarine Zelić, dipl. uč., na 9. sjednici održanoj dana 27. kolovoza 2021. .donio je

**PRAVILNIK O OBRADI I ZAŠTITI OSOBNIH PODATAKA**

**I. OPĆE ODREDBE**

**Članak 1.**

1.) Na obradu osobnih podataka svih kategorija ispitanika u sustavu osnovnoškolskog i srednjoškolskog obrazovanja primjenjuju se Opća uredba o zaštiti podataka, Zakon o provedbi Opće uredbe o zaštiti podataka, Zakon o odgoju i obrazovanju u osnovnoj i srednjoj školi, Zakon o ustanovama, Zakon o radu, Zakon o zaštiti na radu, te svi ostali pozitivno pravni propisi koje je Škola kao voditelj obrade prilikom obavljanja djelatnosti dužna provoditi.

2.) Prema definiciji iz članka 4. stavka 1. točke 7. Opće uredbe o zaštiti podataka, Osnovna škola Brda , Put Brda 2 Split (u daljnjem tekstu: Škola ili Voditelj obrade) je voditelj obrade osobnih podataka i obveznik je primjene Opće uredbe o zaštiti podataka kod prikupljanja i daljnje obrade osobnih podataka svih kategorija ispitanika čiji su podaci predmetom obrade.

3.) Odredbe ovog Pravilnika primjenjuju se na obradu osobnih podataka svih kategorija ispitanika, tj. učenika, roditelja/skrbnika učenika, zaposlenika, kandidata koji sudjeluju u natječaju za zasnivanje radnog odnosa, članova Školskog odbora, vanjskih suradnika te svih drugih osoba koje se u smislu Opće uredbe o zaštiti podataka smatraju ispitanicima.

**Članak 2.**

1.) Na obradu osobnih podataka primjenjuju se sljedeća načela:

a) Načelo zakonite, poštene i transparentne obrade podataka;

b) Načelo ograničavanja svrhe obrade podataka;

c) Načelo smanjenja količine podataka;

d) Načelo točnosti i ažurnosti podataka;

e) Načelo ograničenja pohrane podataka; te

f) Načelo cjelovitosti i povjerljivosti obrade osobnih podataka.

2.) Osobni podaci moraju se obrađivati zakonito, pošteno i transparentno.

3.) Osobni podaci moraju biti prikupljeni u posebne, izričite i zakonite svrhe i ne smiju se dalje obrađivati na način koji nije podudaran sa tim svrhama.

4.) Daljnja obrada osobnih podataka dopuštena je u svrhu znanstvenog ili povijesnog istraživanja te u statističke svrhe i ne smatra se nesukladnom s prvotnim svrhama obrade.

5.) Osobni podaci moraju biti primjereni, bitni i ograničeni na ono što je nužno za svrhu u koju se podaci obrađuju, odnosno svrha obrade mora biti izrijekom navedena i opravdana u vrijeme prikupljanja osobnih podataka.

6.) Osobni podaci moraju biti točni i ažurni, a Škola mora poduzeti svaku razumnu mjeru da se netočni podaci bez odlaganja isprave ili izbrišu, vodeći računa o svrsi obrade u koju se obrađuju.

7.) Osobni podaci moraju biti čuvani u obliku koji omogućuje identifikaciju ispitanika samo onoliko dugo koliko je potrebno za ispunjenje svrhe ili u vremenu koje je izrijekom propisano posebnim zakonom.

8.) Osobni podaci moraju biti obrađivani na način kojim se osigurava odgovarajuća sigurnost istih uključujući i zaštitu od nezakonite ili neovlaštene obrade kao i od slučajnog gubitka, uništenja ili oštećenja primjenom odgovarajućih tehničkih ili organizacijskih mjera zaštite.

**Članak 3.**

U skladu s Općom uredbom o zaštiti podataka pojedini izrazi imaju sljedeće značenje:

1. **Osobni podaci** su svi podaci koji se odnose na pojedinca/ispitanika čiji je identitet utvrđen ili se može utvrditi izravno ili neizravno (identificiranu fizičku osobu ili fizičku osobu koja se može identificirati), osobito uz pomoć identifikatora kao što su ime i prezime, identifikacijski broj, podaci o lokaciji, mrežni identifikatori ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca (primjerice: ime i prezime, osobni identifikacijski broj, datum i godina rođenja, mjesto rođenja, privatna adresa, osobna fotografija, biometrijski podaci, podaci povezani s fizičkim ili mentalnim zdravljem pojedinca, podaci o školskom uspjehu i školskim ocjenama i ponašanju pojedinca, podaci o obrazovanju, podaci o zaposlenju, podaci o neto iznosu plaće, podaci o bankovnom računu, podaci o naslijeđenim ili stečenim genetskim obilježjima, podaci o lokaciji, podaci o mrežnim identifikatorima koje pružaju određeni uređaji, aplikacije i protokoli kao što su adrese internetskih protokola te e-mail adrese, identifikatori kolačića i slično).
2. **Obrada osobnih podataka** je svaka radnja ili skup radnji izvršenih na osobnim podacima ili skupovima osobnih podataka bilo automatiziranim ili neautomatiziranim sredstvima kao što su prikupljanje, snimanje, organiziranje, spremanje, prilagodba ili izmjena, povlačenje, obavljanje uvida, korištenje, otkrivanje prijenosom, objavljivanje ili na drugi način omogućavanjem dostupnima, svrstavanje ili kombiniranje, blokiranje, brisanje ili uništavanje. Obrada osobnih podataka može se obavljati ručno, primjenom tehničkih pomagala ili u računalnoj bazi osobnih podataka.
3. **Sustav pohrane** je svaki strukturirani skup osobnih podataka dostupnih prema posebnim kriterijima, bilo da su centralizirani, decentralizirani ili raspršeni na funkcionalnoj ili zemljopisnoj osnovi.
4. **Voditelj obrade** je fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhe i sredstva obrade osobnih podataka. Kada su svrhe i sredstva takve obrade propisani pravom Europske unije ili pravom države članice Europske unije, voditelj obrade ili kriteriji za njegovo imenovanje mogu se predvidjeti pravom Europske unije ili pravom države članice Europske unije.
5. **Izvršitelj obrade** je fizička ili pravna osoba, tijelo javne vlasti, agencija ili drugo tijelo koje obrađuje osobne podatke u ime i za račun voditelja obrade.
6. **Primatelj osobnih podataka** je fizička ili pravna osoba, tijelo javne vlasti, agencija ili drugo tijelo kojima se otkrivaju osobni podaci, neovisno o tome je li on treća strana. Državna tijela koja mogu primiti osobne podatke u skladu s pravom Europske unije ili pravom države članice Europske unije u okviru provođenja istrage, ne smatraju se primateljima osobnih podataka.
7. **Treća strana** je fizička ili pravna osoba, tijelo javne vlasti, agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade.
8. **Povreda osobnih podataka** je svako kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani.

Vrste povreda, rizici povezani s povredama, načini postupanja voditelja obrade u odnosu na povredu i ispitanike po potrebi će se detaljnije razraditi Procedurom postupanja u slučaju povrede osobnih podataka.

1. **Pseudonimizacija** je obrada osobnih podataka na način da se osobni podaci više ne mogu pripisati određenom ispitaniku bez uporabe dodatnih informacija, pod uvjetom da se takve dodatne informacije drže odvojeno te da podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi.
2. **Ograničenje obrade osobnih podataka** je označavanje pohranjenih osobnih podataka s ciljem ograničavanja njihove obrade u budućnosti. Javlja se najčešće u slučajevima:

 - kada ispitanik osporava točnost osobnih podataka,

 - kada je obrada nezakonita,

 - kada podaci više nisu potrebni za potrebe obrade ali ih ispitanik traži za postavljanje svojih pravnih zahtjeva, ili

 - kada je ispitanik uložio prigovor na obradu osobnih podataka.

1. **Privola ispitanika** je svako dobrovoljno, posebno, informirano i nedvosmisleno izražavanje želja ispitanika kojim on izjavom ili jasnom potvrdnom radnjom daje pristanak za obradu njegovih osobnih podataka u točno određene svrhe.

**II. OBRADA OSOBNIH PODATAKA**

 **Članak 4.**

Škola o okviru obavljanja djelatnosti obrađuje osobne podatke sljedećih kategorija ispitanika:

a) Zaposlenici

b) Učenici

c) Roditelji/skrbnici učenika

d) Članovi školskog odbora

e) Kandidati koji sudjeluju u natječajnom postupku za zasnivanje radnog odnosa

f) Vanjski suradnici škole

g) Ostale osobe koje se u smislu Opće uredbe o zaštiti podataka smatraju ispitanicima ( npr. osobe koje se nalaze u prostoru škole putem sustava videonadzora )

**Zakonitost obrade osobnih podataka**

 **Članak 5.**

1.) Da bi obrada koju provodi Škola bila zakonita mora se temeljiti na jednoj od sljedećih pravnih osnova:

1. Ispitanik je dao privolu za obradu osobnih podataka u jednu ili više različitih svrha koje moraju biti posebno naznačene;
2. Obrada osobnih podataka je nužna za izvršavanje ugovora u kojem je ispitanik stranka ili kako bi se poduzele radnje na zahtjev ispitanika prije sklapanja ugovora;
3. Obrada osobnih podataka je nužna radi poštivanja pravnih obveza Škole;
4. Obrada osobnih podataka je nužna kako bi se zaštitili ključni interesi ispitanika ili druge fizičke osobe;
5. Obrada osobnih podataka je nužna za izvršavanje zadaće od javnog interesa ili pri izvršavanju službene ovlasti voditelja obrade;
6. Obrada osobnih podataka je nužna za potrebe legitimnih interesa Škole ili treće strane , osim kada su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik dijete

2.) Ako se obrada provodi u svrhu koja je različita od svrhe u koju su prikupljani osobni podaci, a ne temelji se na privoli ispitanika ili na posebnom zakonu (pravu Europske unije ili pravu RH), Škola će s ciljem utvrđivanja je li obrada u drugu svrhu u skladu sa svrhom u koju su osobni podaci prvotno prikupljeni uzeti u obzir sljedeće parametre:

1. Svaku vezu između svrha prikupljanja osobnih podataka i svrha namjeravanog nastavka obrade osobnih podataka;
2. Kontekst u kojem su prikupljeni osobni podaci, posebno u pogledu odnosa između ispitanika i Škole;
3. Prirodu osobnih podataka, osobito činjenicu obrađuju li se posebne kategorije osobnih podataka u skladu sa Općom uredbom o zaštiti podataka;
4. Moguće posljedice namjeravanog nastavka obrade osobnih podataka za ispitanike;
5. Postojanje odgovarajućih zaštitnih mjera, koje mogu uključivati enkripciju ili pseudonimizaciju.

3.) U slučaju opisanom u stavku 2. ovog članka Škola će informirati ispitanika o drugim svrhama temeljem kojih se obrađuju njegovi podaci te o pravima ispitanika u odnosu na takvu obradu osobnih podataka, između ostalog i o pravu na prigovor.

**Obrada posebnih kategorija osobnih podataka**

**Članak 6.**

1.) Posebnim kategorijama osobnih podataka smatraju se osobni podaci koji su po svojoj naravi osobito osjetljive prirode u pogledu temeljnih prava i sloboda ispitanika te stoga zaslužuju veći stupanj zaštite u odnosu na druge osobne podatke jer bi u okviru njihove obrade moglo doći do značajnih rizika za temeljna prava i slobode takvih ispitanika.

2.) Sukladno Općoj uredbi o zaštiti podataka u posebne kategorije osobnih podataka ubrajaju se:

1. Rasno ili etničko podrijetlo;
2. Politička mišljenja;
3. Vjerska ili filozofska uvjerenja;
4. Članstvo u sindikatu;
5. Genetski podaci;
6. Biometrijski podaci;
7. Podaci koji se odnose na zdravlje;
8. Podaci o spolnom životu ili seksualnoj orijentaciji.

3. Sukladno članku 9. stavku 1. Opće uredbe o zaštiti podataka načelno se zabranjuje obrada posebnih kategorija osobnih podataka, ali su stavkom 2. istog članka predviđene i iznimke od ove načelne zabrane

4.) Sukladno članku 9. stavku 2. Uredbe Škola može obrađivati posebne kategorije osobnih podataka ako je ispunjen jedan od sljedećih uvjeta:

a) Ako je ispitanik je dao privolu za obradu takvih osobnih podataka za jednu ili više određenih svrha, osim ako je pravom Europske unije ili pravom države članice Europske unije propisano da ispitanik ne može ukinuti zabranu obrade takvih osobnih podataka;

b) Ako je obrada osobnih podataka je nužna za potrebe izvršavanja obveza i ostvarivanja posebnih prava Škole ili ispitanika u području radnog prava i prava o socijalnoj sigurnosti te socijalnoj zaštiti u mjeri u kojoj je o odobreno u okviru prava Europske unije ili prava države članice Europske unije ili kolektivnog ugovora u skladu s pravom države članice Europske unije, koje mjerodavno pravo propisuje odgovarajuće zaštitne mjere za temeljna prava i interese ispitanika;

c) Ako je obrada osobnih podataka je nužna za zaštitu životno važnih interesa ispitanika ili drugog pojedinca kada ispitanik fizički ili pravno nije u mogućnosti dati privolu;

d) Ako se obrada osobnih podataka provodi u sklopu legitimnih aktivnosti s odgovarajućim zaštitnim mjerama zaklade, udruženja ili drugog neprofitnog tijela s političkim, filozofskim, vjerskim ili sindikalnim ciljem te pod uvjetom da se obrada odnosi samo na članove ili bivše članove tijela ili osobe koje imaju redovan kontakt s zakladom, udruženjem ili drugim neprofitnim tijelom u vezi sa svrhama takve zaklade, udruženja ili drugog neprofitnog tijela, kao i da osobni podaci nisu priopćeni nikome izvan tog tijela bez privole ispitanika;

e) Ako se obrada osobnih podataka odnosi na podatke za koje je očito da ih je objavio ispitanik;

f) Ako je obrada osobnih podataka nužna za uspostavu, ostvarivanje ili obranu pravnih ili u drugim slučajevima u kojima sudovi djeluju u sudbenom svojstvu;

g) Ako je obrada osobnih podataka nužna za potrebe značajnog javnog interesa na temelju prava Europske unije ili prava države članice Europske unije, koje je razmjerno željenom cilju te kojim se poštuje bit prava na zaštitu podataka i osiguravaju prikladne i posebne mjere za zaštitu temeljnih prava i interesa ispitanika;

h) Ako je obrada osobnih podataka nužna u svrhu preventivne medicine ili medicine rada radi procjene radne sposobnosti zaposlenika, medicinske dijagnoze, pružanja zdravstvene ili socijalne skrbi ili tretmana ili upravljanja zdravstvenim ili socijalnim sustavima i uslugama na temelju prava Europske unije ili prava države članice Europske unije, ili u skladu s ugovorom sa zdravstvenim radnikom te u slučaju kada osobne podatke obrađuje stručno tijelo ili se podaci obrađuju pod odgovornošću stručnog tijela koje podliježe obvezi čuvanja poslovne tajne sukladno pravu Europske unije ili pravu države članice Europske unije ili pravilima koja su odredila nadležna nacionalna tijela ili druga osoba koja također podliježe obvezi čuvanja tajne sukladno pravu Europske unije ili pravu države članice Europske unije ili pravilima koja su utvrdila nadležna nacionalna tijela;

i) Ako je obrada osobnih podataka nužna u svrhu javnog interesa u području javnog zdravlja kao što je zaštita od ozbiljnih prekograničnih prijetnji zdravlju ili osiguravanje visokih standarda kvalitete i sigurnosti zdravstvene skrbi te lijekova i medicinskih proizvoda, na temelju prava Europske unije ili prava države članice Europske unije kojim se propisuju odgovarajuće i posebne mjere za zaštitu prava i sloboda ispitanika, posebno čuvanje profesionalne tajne;

j) Ako je obrada osobnih podataka nužna u svrhe arhiviranja u javnom interesu, u svrhe znanstvenog ili povijesnog istraživanja ili u statističke svrhe na temelju prava Europske unije ili prava države članice Europske unije koje je razmjerno cilju koji se nastoji postići te kojim se poštuje bit prava na zaštitu podataka i osiguravaju prikladne i posebne mjere za zaštitu temeljnih prava i interesa ispitanika.

**Obrada osobnih podataka koji se odnose na kaznene osude i kažnjiva djela**

**Članak 7.**

Obrada osobnih podataka koji se odnose na kaznene osude i kažnjiva djela ili povezane mjere sigurnosti provodi se samo pod nadzorom službenog tijela ili u slučajevima i na način kako obradu propisuje Zakon o odgoju i obrazovanju u osnovnoj i srednjoj školi.

**Obrada biometrijskih osobnih podataka**

**Članak 8.**

1. Biometrijski podaci su osobni podaci dobiveni posebnom tehničkom obradom u vezi s fizičkim obilježjima, fiziološkim obilježjima ili obilježjima ponašanja pojedinca koja omogućuju ili potvrđuju jedinstvenu identifikaciju tog pojedinca, kao što su fotografije lica, otisak prsta ili daktiloskopski podaci.
2. Škola može obrađivati biometrijske osobne podatke pod uvjetima i na način kako je to propisano Zakonom o provedbi Opće uredbe o zaštiti podataka.
3. Škola može obrađivat biometrijske podatke zaposlenika u svrhu evidentiranja radnog vremena i radi ulaska i izlaska iz službenih prostorija, ako je to propisano zakonom ili ako se takva obrada provodi kao alternativa drugom rješenju za evidentiranje radnog vremena ili ulaska i izlaska iz službenih prostorija, uz uvjet da je zaposlenik dao izričitu privolu za takvu obradu biometrijskih podataka u skladu s odredbama Zakona o provedbi Opće uredbe o zaštiti podataka.

**Obrada osobnih podataka putem korištenja sustava videonadzora**

**Članak 9.**

1. Videonadzor u smislu odredbi Zakona o provedbi Opće uredbe o zaštiti podataka odnosi se na prikupljanje i daljnju obradu osobnih podataka koja obuhvaća stvaranje snimke koja čini ili je namijenjena da čini dio sustava pohrane.
2. Škola može obrađivati osobne podatke videonadzorom pod uvjetima kako je to propisano Zakonom o provedbi Opće uredbe o zaštiti podataka i Zakonom o zaštiti na radu.
3. Škola će po potrebi Pravilnikom detaljnije urediti uvjete, načine i opseg korištenja, te ostala pitanja koja se odnose na obradu osobnih podataka putem videonadzornog sustava.

.

**III.PRAVA ISPITANIKA U SVEZI S OBRADOM OSOBNIH PODATAKA**

**Pružanje informacija ispitaniku**

**Članak 10.**

1.) Ispitanik je fizička osoba čiji se podaci obrađuju u točno određenu i zakonitu svrhu. Škola je dužna upoznati ispitanika sa svrhom obrade radi kojih se osobni podaci prikupljaju i dalje obrađuju. Osobni podaci koji se prikupljaju moraju biti bitni za postizanje utvrđene svrhe i ne smiju se prikupljati u većem opsegu nego što je nužno da bi se postigla utvrđena svrha (odnosno ne smiju biti prekomjerni u odnosu na utvrđenu svrhu).

2.) Ako su osobni podaci koji se odnose na ispitanika prikupljeni izravno od ispitanika, Škola će u trenutku prikupljanja osobnih podataka pružiti ispitaniku sljedeće informacije:

1. Informacije o identitetu i kontakt podacima Škole;
2. Kontakt podatke službenika za zaštitu podataka;
3. Informacije o svrsi obrade osobnih podataka radi koje se isti upotrebljavaju, kao i o pravnoj osnovi za obradu osobnih podataka;
4. Informacije o primateljima ili kategorijama primatelja osobnih podataka, ako isti postoje;
5. Informacije o namjeri Škole za prenošenjem osobnih podataka primatelju osobnih podataka u treće zemlje ili međunarodne organizacije, ako takav prijenos postoji;
6. Informacije o vremenskom razdoblju u kojem će osobni podaci biti pohranjeni u sustavu pohrane Škole, odnosno informacije o kriterijima temeljem kojih se utvrđuje predmetno vremensko razdoblje;
7. Informacije o postojanju prava ispitanika da zatraži pristup osobnim podacima, ispravak ili brisanje osobnih podataka, ograničenje obrade osobnih podataka, o postojanju prava ispitanika na ulaganje prigovora na obradu te prenosivost takvih osobnih podataka;
8. Informacije o pravu ispitanika da u bilo kojem trenutku može povući privolu, ako se obrada osobnih podataka temelji na privoli ispitanika;
9. Informacije opravu na podnošenje prigovora nadzornom tijelu.

3.) Škola je obvezna pružiti informaciju ispitaniku je li davanje osobnih podataka zakonska ili ugovorna obveza te ima li ispitanik obvezu pružanja osobnih podataka i koje su posljedice u slučaju uskrate davanja podataka.

4.) Škola je također obvezna ispitaniku pružiti i informacije o eventualnom postojanju automatiziranog donošenja odluka, što uključuje i izradu profila, te o važnosti i predviđenim posljedicama takve obrade osobnih podataka za pojedinca.

5.) Ako Škola namjerava dodatno obrađivati osobne podatke u svrhu koja je različita od one za koju su osobni podaci prikupljeni, obvezna je pružiti relevantne informacije o toj drugoj svrsi obrade osobnih podataka.

**Članak 11.**

1.) Škola je obvezna informirati ispitanika o obradi njegovih osobnih podataka i u slučaju ako osobni podaci nisu prikupljeni izravno od ispitanika već iz drugih izvora. U takvom slučaju Škola je obvezna ispitaniku pružiti sljedeće informacije:

1. Informacije o identitetu i kontakt podacima Škole;
2. Kontakt podatke službenika za zaštitu podataka;
3. Informacije o svrsi obrade kojoj su namijenjeni osobni podaci i pravnoj osnovi za obradu;
4. Informacije o kategorijama osobnih podataka o kojima je riječ;
5. Informacije o primateljima ili kategorijama primatelja osobnih podataka, ako isti postoje;
6. Informacije o namjeri Škole za prenošenjem osobnih podataka primatelju osobnih podataka u treće zemlje ili međunarodne organizacije, ako takav prijenos postoji;
7. Informacije o vremenskom razdoblju u kojem će osobni podaci biti pohranjeni u sustavu pohrane Škole, odnosno Informacije o kriterijima temeljem kojih se utvrđuje predmetno vremensko razdoblje;
8. Informacije o postojanju prava ispitanika da zatraži pristup osobnim podacima, ispravak ili brisanje osobnih podataka, ograničenje obrade osobnih podataka, o postojanju prava ispitanika na ulaganje prigovora na obradu te prenosivost takvih osobnih podataka;
9. Informacije o pravu ispitanika da u bilo kojem trenutku može povući privolu, ako se obrada osobnih podataka temelji na privoli ispitanika;
10. Informacije o pravu na podnošenje prigovora nadzornom tijelu;
11. Informacije o izvoru osobnih podataka.

2.) Škola je obvezna pružiti informaciju ispitaniku je li davanje osobnih podataka zakonska ili ugovorna obveza te ima li ispitanik obvezu pružanja osobnih podataka i koje su posljedice u slučaju uskrate davanja podataka.

3.) Škola je obvezna ispitaniku pružiti i informacije o eventualnom postojanju automatiziranog donošenja odluka, što uključuje i izradu profila, te o važnosti i predviđenim posljedicama takve obrade osobnih podataka za pojedinca.

**Članak 12.**

1.) Informacije iz članka 11. ovog Pravilnika Škola je ispitaniku obvezna pružiti u razumnom roku nakon dobivanja osobnih podataka, a najkasnije u roku od 1 (slovima: jednog) mjeseca od dana dobivanja osobnih podataka, uzimajući u obzir posebne okolnosti obrade osobnih podataka.

2.) Iznimno, u slučaju kada se osobni podaci trebaju upotrijebiti za komunikaciju s ispitanikom, Škola je obvezna dati ispitaniku informacije iz članka 11. ovog Pravilnika najkasnije u trenutku prve ostvarene komunikacije s tim ispitanikom.

3,) U slučaju kada je predviđeno otkrivanje osobnih podataka ispitanika drugom primatelju osobnih podataka, Škola je obvezna ispitaniku pružiti informacije iz članka 11. ovog Pravilnika najkasnije u trenutku kada su osobni podaci ispitanika prvi put otkriveni.

**Članak 13.**

Informacije iz članka 10. i 11. ovog Pravilnika koje je Škola obvezna pružiti ispitanicima objavit će se u obliku u Politike/izjave privatnosti, te će se istaknuti na službenoj web stranici Školi, kako bi ispitanicima informacije bile dostupne u svakom trenutku, te kako bi im se olakšalo ostvarivanje njihovih prava.

**Članak 14.**

Škola nije obvezna pružiti ispitaniku navedene informacije u sljedećim slučajevima:

a) Ako ispitanik već posjeduje informacije o obradi određenih kategorija osobnih podataka;

b) Ako bi pružanje takvih informacija zahtijevalo nerazmjerne napore, posebno za obrade u svrhu znanstvenog ili povijesnog istraživanja ili u statističke svrhe ili u svrhe arhiviranja u javnom interesu; ili

c) Ako osobni podaci moraju ostati povjerljivi u skladu s obvezom čuvanja profesionalne tajne koju regulira pravo Europske unije ili pravo države članice Europske unije, uključujući i obvezu čuvanja tajne propisanu zakonom.

**Pravo ispitanika na pristup osobnim podacima**

**Članak 15.**

Ispitanik ima pravo dobiti od Škole potvrdu obrađuju li se osobni podaci koji se odnose na njega, a u slučaju obrade i pristup sljedećim informacijama:

a) O svrsi obrade njegovih osobnih podataka;

b) Koje kategorije osobnih podataka se obrađuju;

c) Tko su primatelji ili kategorije primatelja kojima su osobni podaci otkriveni ili će im biti otkriveni, osobito o primateljima u trećim zemljama ili međunarodnim organizacijama;

d) O predviđenom vremenskom razdoblju u kojem će osobni podaci biti pohranjeni u sustavu pohrane Škole, odnosno kriterijima temeljem kojih se utvrđuje predmetno vremensko razdoblje;

e) O postojanju prava na ispravak ili brisanje osobnih podataka ili ograničenja obrade ili prava na prigovor na takvu obradu;

f) O pravu na podnošenje pritužbe nadzornom tijelu;

g) O svakoj dostupnoj informaciji o izvoru osobnih podataka, ako se osobni podaci ne prikupljaju od ispitanika;

h) O postojanju automatiziranog donošenja odluka što uključuje i izradu profila;

i) Odgovarajućim zaštitnim mjerama koje se odnose na eventualni prijenos osobnih podataka, ako se osobni podaci prenose u treću zemlju ili međunarodnu organizaciju.

**Članak 16.**

U svrhu ostvarivanja prava na pristup osobnim podacima Škola je dužna ispitaniku osigurati kopiju osobnih podataka koji se obrađuju u jednom primjerku bez naplate, a za sve dodatne kopije Škola može naplatiti razumnu naknadu na temelju administrativnih troškova.

**Pravo na ispravak osobnih podataka**

**Članak 17.**

1.) Osobni podaci koji se obrađuju moraju biti točni, potpuni i ažurni.

2.) Ispitanik ima pravo bez odgađanja ishoditi od Škole ispravak netočnih osobnih podataka koji se na njega odnose.

3.) Ispitanik ima pravo dopuniti nepotpune osobne podatke, između ostalog i davanjem dodatne izjave.

**Pravo na brisanje osobnih podataka**

**Članak 18.**

Ispitanik ima pravo zatražiti od Škole brisanje osobnih podataka koji se na njega odnose a Škola je obvezna izbrisati osobne podatke u primjerenom roku i bez nepotrebnog odgađanja u sljedećim slučajevima:

1. Ako osobni podaci više nisu nužni u odnosu na svrhe obrade za koje su prikupljeni ili na drugi način obrađeni;
2. Ako ispitanik povuče privolu na kojoj se temelji obrada osobnih podataka, ako osim privole ne postoji druga pravna osnova za obradu osobnih podataka;
3. Ako ispitanik uloži prigovor na obradu osobnih podataka, a ne postoje jači legitimni razlozi za obradu osobnih podataka;
4. Ako su osobni podaci nezakonito obrađeni;
5. Ako se osobni podaci moraju brisati radi poštivanja pravne obveze iz prava Europske unije ili prava države članice Europske unije kojem podliježe Voditelj obrade.

**Pravo na ograničenje obrade**

**Članak 19.**

Škola će ograničiti obradu osobnih podataka ispitanika u sljedećim slučajevima:

1. Kada ispitanik osporava točnost podataka;
2. Kada je obrada nezakonita a ispitanik se protivi brisanju podataka te umjesto toga traži ograničenje njihove uporabe;
3. Kada Škola više ne treba osobne podatke za potrebe obrade ali ispitanik traži podatke za ostvarenje pravnih zahtjeva;
4. Kada ispitanik uloži prigovor na obradu osobnih podataka temeljenu na legitimnom interesu Škole.

**Obveza izvješćivanja u vezi s ispravkom ili brisanjem osobnih podataka ili ograničenja obrade**

**Članak 20.**

Škola je obvezna priopćiti svaki ispravak ili brisanje osobnih podataka ili ograničenje obrade svakom primatelju kojem su otkriveni osobni podaci, osim ako takva radnja nije moguća ili isto zahtjeva ulaganje nerazmjernog napora.

**Pravo na prenosivost podataka**

**Članak 21.**

Škola će osobne podatke koji se odnose na ispitanika, na njegov zahtjev, prenijeti drugom voditelju obrade u strukturiranom, uobičajeno upotrebljavano i strojno čitljivom formatu, pod uvjetom da se obrada temelji na privoli ili ugovoru, te ukoliko se obrada provodi automatiziranim putem, kao i pod uvjetom da je takav prijenos tehnički izvediv.

**Pravo na prigovor**

**Članak 22.**

1.) Ukoliko se obrada temelji na izvršavanju zadaće od javnog interesa ili izvršavanju službenih ovlasti voditelja obrade, ili ukoliko je pravna osnova za obradu legitiman interes voditelja obrade, ispitanik ima pravo u svakom trenutku uložiti prigovor na takvu obradu ukoliko smatra da su od tih interesa jači njegovi interesi ili temeljna prava i slobode koji zahtijevaju zaštitu osobnih podataka.

2.) Nakon što je ispitanik uložio takav prigovor, voditelj obrade više ne smije obrađivati osobne podatke osim ako dokaže da postoje uvjerljivi legitimni razlozi za obradu koji nadilaze interese, prava i slobode ispitanika, ili ukoliko je obrada nužna radi postavljanja, ostvarivanja ili obrane pravnih zahtjeva.

**Podnošenje zahtjeva za utvrđivanje povrede prava**

**Članak 23.**

Ispitanici koji smatraju da im je povrijeđeno neko pravo zajamčeno Općom uredbom o zaštiti podataka te Zakonom o provedbi opće uredbe o zaštiti podataka može podnijeti zahtjev za utvrđivanje povrede prava koji se podnosi izravno Agenciji za zaštitu osobnih podataka.

**Način ostvarivanja prava ispitanika**

**Članak 24.**

Ispitanik navedena prava ostvaruje podnošenjem Zahtjeva za ostvarivanje prava ispitanika.

Načini podnošenja i obrade zahtjeva za ostvarivanje prava ispitanika detaljnije će se razraditi Procedurom zaprimanja i obrade zahtjeva ispitanika.

**Ograničenja prava ispitanika**

**Članak 25.**

1.) Na temelju prava RH ili prava EU zakonskom mjerom se određenim slučajevima mogu ograničiti prava ispitanika navedena u prethodnim člancima, pod uvjetom da se takvim ograničenjem poštuje bit temeljnih prava i sloboda, te ukoliko predstavlja nužnu i razmjernu mjeru u demokratskom društvu

2.) S obzirom na navedeno, prava ispitanika se mogu ograničiti za potrebe:

1. zaštite nacionalne sigurnosti;
2. obrane;
3. zaštite javne sigurnosti;
4. sprječavanja, istrage, otkrivanja ili progona kaznenih djela ili izvršavanja kaznenopravnih sankcija, uključujući zaštitu od prijetnji javnoj sigurnosti i njihovo sprječavanje;
5. zaštite drugih važnih ciljeva od općeg javnog interesa Unije ili države članice;
6. zaštite neovisnosti pravosuđa i sudskih postupaka;
7. sprječavanja, istrage, otkrivanja i progona kršenja etike za regulirane struke;
8. praćenja, inspekcije ili regulatorne funkcije koja je povezana s izvršavanjem službene ovlasti u prethodno navedenim slučajevima;
9. zaštite ispitanika ili prava i sloboda drugih osoba;
10. ostvarivanja potraživanja u građanskopravnim sporovima.

**IV. SIGURNOST PODATAKA**

**Tehnička i integrirana zaštita osobnih podataka**

**Članak 26.**

1.) U svrhu osiguranja cjelovite i povjerljive obrade osobnih podataka Škola provodi odgovarajuće tehničke mjere zaštite kojima se osigurava da budu obrađeni samo osobni podaci koji su nužni za svaku posebnu svrhu obrade.

2,) Navedena obveza se primjenjuje na količinu prikupljenih osobnih podataka, opseg njihove obrade, razdoblje njihove pohrane i njihovu dostupnost.

**Sigurnost obrade osobnih podataka**

**Članak 27**.

1.) Škola će osobne podatke svojih ispitanika prikupljati i obrađivati uz puno poštivanje načela obrade osobnih podataka opisanih u čl. 5. Opće uredbe o zaštiti podataka.

2.) Škola će osobne podatke, u obliku koji omogućuje identifikaciju čuvati onoliko dugo koliko je potrebno da se ispuni svrha u koju su isti obrađivani.

3.) Da bi se osigurala sigurnost obrade osobnih podataka Škola će primijeniti odgovarajuće tehničke i organizacijske mjere radi zaštite prava i sloboda ispitanika.

4.) Škola će osobne podatke obrađivani na način kojim se osigurava odgovarajuća razina sigurnosti što podrazumijeva i zaštitu od neovlaštenog pristupa ili nezakonite obrade ali i od slučajnog gubitka, uništenja ili oštećenja podataka.

5.) Sigurnost obrade osigurava se primjenom odgovarajućih tehničkih mjera koje podrazumijevaju ograničenje količine prikupljenih podataka, opseg njihove obrade, razdoblje pohrane i njihovu dostupnost.

6.) Voditelj obrade (Škola) i angažirani izvršitelj obrade će osigurati odgovarajuću razinu sigurnosti s obzirom na rizik uključujući pseudonimizaciju i enkripciju osobnih podataka, sposobnost osiguranja trajne povjerljivosti, cjelovitosti, dostupnosti i otpornosti sustava i usluga obrade, bilježenje pristupa podacima, sposobnost pravodobne ponovne uspostave dostupnosti osobnih podataka i pristupa njima u slučaju fizičkog ili tehničkog incidenta, proces za redovito testiranje, ocjenjivanje i procjenjivanje učinkovitosti tehničkih i organizacijskih mjera za osiguranje sigurnosti obrade, osobito kod rizika od slučajnog ili nezakonitog uništenja, gubitka, izmjene, neovlaštenog otkrivanja ili neovlaštenog pristupa podacima.

7.) Voditelj obrade (Škola) i angažirani izvršitelj obrade će poduzeti potrebne mjere kako bi osigurali da svaki pojedinac djeluje pod odgovornošću voditelja obrade ili izvršitelja obrade, a koji ima pristup osobnim podacima ne obrađuje te podatke bez uputa voditelja obrade.

8.) Škola će uz primjenu korisničkih imena i lozinki za pristup podacima osigurati i kontrolu pristupa prostorijama i opremi na kojoj su smješteni ti podaci.

9.) Pristup podacima pohranjenim u sustavu pohrane dozvoljen je samo ovlaštenim zaposlenicima Voditelja obrade (Škole) i/ili angažiranim izvršiteljima obrade, ovlaštenim osobama - stručnjacima zaduženim za održavanje i razvitak sustava za vođenje sustava pohrane.

10.) Svaki pristup telekomunikacijskom i računalnom sustavu pohrane osobnih podataka mora biti automatski zabilježen korisničkim imenom, nadnevkom i vremenom prijave i odjave.

11.) Svaki pokušaj neovlaštenog pristupa sustavu mora biti automatski zabilježen korisničkim imenom, nadnevkom i vremenom, a ako je to moguće i mjestom s kojeg je takav pristup pokušan. Izvršitelj obrade, administrator mrežnog sustava, administrator računala i administrator sustava pohrane osobnih podataka dužni su obavijestiti čelnika Voditelja obrade (Škole) o svakom pokušaju neovlaštenog pristupa sustavu.

**Članak 28.**

Obveze poštivanja povjerljivosti obrade osobnih podataka odnose se na sve osobe koje su zaposlene u obradi podataka i dužne su potpisati Izjavu povjerljivosti koju im ponudi Voditelj obrade (Škola) sukladno članku 25. i 32. Opće uredbe o zaštiti podataka.

**V. PRIJENOS OSOBNIH PODATAKA TREĆIM ZEMLJAMA**

**Članak 29.**

1.) Škola može iznositi osobne podatke samo pod uvjetima i na način kako to propisuje Opća uredba o zaštiti podataka, odnosno pod uvjetom i na način da se ne ugrozi zajamčena razina zaštite osobnih podataka.

2.) Popis država koje osiguravaju odgovarajuću zaštitu osobnih podataka objavljuje se od strane Europske Komisije u Službenom listu Europske unije i na web stranici Europske Komisije.

3.) Ako nije donesena odluka o primjerenoj razini zaštite, Škola može prenijeti osobne podatke samo pod uvjetom da je predvidio odgovarajuće mjere zaštite i pod uvjetom da prijenos podataka odobri Agencija za zaštitu osobnih podataka.

4.) Odgovarajuće zaštitne mjere mogu pružiti odredbe koje treba unijeti u administrativne dogovore između tijela javne vlasti ili javnih tijela.

5.) Navedene odredbe trebaju sadržavati i provediva i djelotvorna prava ispitanika.

**VI. IMENOVANJE SLUŽBENIKA ZA ZAŠTITU OSOBNIH PODATAKA**

**Članak 30.**

1.) Sukladno članku 37. Opće uredbe o zaštiti podataka Škola kao javna ustanova dužna je imenovati službenika za zaštitu osobnih podataka.

2.) Škola će objaviti kontakt službenika za zaštitu osobnih podataka na svojim internetskim stranicama.

3.) Škola će o imenovanju Službenika za zaštitu osobnih podataka izvijestiti Agenciju za zaštitu osobnih podataka putem izvješća koje se šalje poštom na adresu Agencije, ili putem elektronske pošte .

**Članak 31.**

Službenik za zaštitu osobnih podataka vodi brigu o zakonitosti obrade osobnih podataka odnosno prati poštivanje Opće uredbe o zaštiti podataka i politika Voditelja obrade u odnosu na zaštitu osobnih podataka, uključujući i raspodjelu odgovornosti te podizanje svijesti, kao i osposobljavanje osoblja koje sudjeluje u postupcima obrade osobnih podataka.

**Članak 32.**

Službenik za zaštitu osobnih podataka prati poštivanje Opće uredbe o zaštiti podataka, kao i drugih relevantnih propisa u vezi sa zaštitom osobnih podataka na temelju svojih stručnih kvalifikacija, a osobito stručnog znanja o pravu i praksama u području zaštite osobnih podataka te sposobnosti izvršavanja zadaća vezanih za praćenje tih propisa, primjenjujući i rukovodeći se najboljom praksom o zaštiti osobnih podataka u državi članici Europske unije, ali i praksom koja se stvara na temelju odluka koju donose relevantna tijela Europske unije.

**Članak 33.**

1.) Škola je dužna osigurati službeniku za zaštitu osobnih podataka mogućnost pravodobnog i primjerenog informiranja o svim pitanjima vezanim za obradu osobnih podataka te osigurati njegovu neovisnost u pogledu izvršavanja predviđenih zadaća. Službenik za zaštitu osobnih podataka izravno odgovara najvišoj rukovodećoj razini Škole, ali ne smije biti razriješen ili kažnjen zbog izvršavanja svojih zadaća.

2.) Službenik za zaštitu osobnih podataka obvezan je tajnošću ili povjerljivošću u vezi s obavljanjem svojih poslova i zadaća.

3.) Službenik za zaštitu osobnih podataka može biti imenovan iz redova zaposlenika škole ili može obavljati tu funkciju temeljem ugovora.

4.) Službenikom za zaštitu osobnih podataka ne može biti imenovana osoba koja izravno donosi odluke o obradi osobnih podataka odnosno osoba koja bi obavljanjem svojih poslova i zadaća bila u sukobu interesa.

**VII. VOĐENJE EVIDENCIJE AKTIVNOSTI OBRADE**

**Članak 34.**

1.) Za redovitu i sustavnu obradu osobnih podataka ispitanika navedenih u članku 4. ovog Pravilnika Škola vodi Evidenciju aktivnosti obrade, u skladu s obvezom propisanom člankom. 30. Opće uredbe o zaštiti podataka.

2.) Evidencija aktivnosti obrade sadrži najmanje sljedeće informacije:

1. Informacije o Školi ( naziv, adresa/sjedište, kontakt telefon, telefaks, email adresa, adresa službene web stranice, ime osobe ovlaštene za zastupanje)
2. Ime i kontaktne podatke službenika za zaštitu podataka
3. Svrhu obrade osobnih podataka
4. Kategorije fizičkih osoba (ispitanika) čije osobne podatke Škola obrađuje
5. Kategorije osobnih podataka koji se prikupljaju i obrađuju
6. Kategorije primatelja kojima su osobni podaci otkriveni ili će biti otkriveni
7. Informacije o lokaciji osobnih podataka unutar sustava pohrane Škole
8. Informacije o postojanju/nepostojanju prijenosa podataka u treće zemlje
9. Informacije o predviđenim rokovima čuvanje, odnosno načinu određivanja istih
10. Opći opis tehničkih i organizacijskih mjera zaštite osobnih podataka

Škola Evidenciju aktivnosti obrade vodi u pisanom obliku i/ili elektronskom obliku.

**VIII. PRIJELAZNE I ZAVRŠNE ODREDBE**

**Članak 35.**

Na obradu osobnih podataka uz ovaj Pravilnik izravno se primjenjuju Opća uredbe o zaštiti osobnih podataka i Zakon o provedbi Opće uredbe o zaštiti podataka.

**Članak 36.**

Ovaj Pravilnik stupa na snagu osmoga dana od dana donošenja, a objavit će se na oglasnoj ploči i na službenoj web stranici škole.

Predsjednica Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Danijela Radić, prof.

Ovaj Pravilnik objavljen je dana 27. kolovoza 2021. na oglasnoj ploči i mrežnim stranicama Škole i stupa na snagu dana 4. rujna 2021. g.

KLASA: 003-05/21-06/01

URBROJ: 2181-59/01-21-2

Split, 27. kolovoza 2021.

 Ravnateljica:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Katarina Zelić, dipl. uč.